***เฟรนส์*** (อังกฤษ: Friends) เป็นละครซิตคอมสัญชาติอเมริกัน สร้างโดยเดวิด เครน และมาร์ทา คอฟฟ์แมน ออกอากาศทางสถานีโทรทัศน์เอ็นบีซี ตั้งแต่วันที่ 22 กันยายน ค.ศ. 1994 ถึงวันที่ 6 พฤษภาคม ค.ศ. 2004 ยาวนาน 10 ฤดูกาล มีนักแสดงหลักได้แก่ เจนนิเฟอร์ อนิสตัน คอร์ตนีย์ ค็อกซ์ ลิซา คูโดรว์ แมตต์ เลอบลังก์ แมตธิว เพร์รี และเดวิด ชวิมเมอร์ ละครเล่าเกี่ยวกับกลุ่มเพื่อนอายุ 20-30 ปี จำนวน 6 คน อาศัยอยู่ในย่านแมนฮัตตัน ซีรีส์ผลิตโดยไบรต์/คอฟฟ์แมน/เครนโปรดักชันส์ ร่วมกับวอร์เนอร์บราเธอส์เทเลวิชัน โปรดิวเซอร์หลักชุดแรกได้แก่ เควิน เอส. ไบรต์ มาร์ทา คอฟฟ์แมน และเดวิด เครน

คอฟฟ์แมนและเครนเริ่มพัฒนาซีรีส์ *เฟรนส์* ในชื่อ *อิมซอมเนียคาเฟ* ในช่วงเดือนพฤศจิกายนถึงธันวาคม ค.ศ. 1993 พวกเขานำเสนอแนวคิดนี้แก่ไบรต์ และส่งตัวอย่างบทยาวเจ็ดหน้ากระดาษให้ช่องเอ็นบีซี หลังจากปรับบทใหม่หลายครั้ง โดยเปลี่ยนชื่อเป็น *ซิกส์ออฟวัน* และ *เฟรนส์ไลก์อัส* สุดท้ายแล้วซีรีส์เปลี่ยนชื่อเป็น *เฟรนส์*

ซีรีส์ถ่ายทำที่วอร์เนอร์บราเธอส์สตูดิโอส์ในเบอร์แบงก์ รัฐแคลิฟอร์เนีย เรตติงของซีรีส์ *เฟรนส์* จำนวนสิบฤดูกาลติดสิบอันดับแรกจากการจัดอันดับรายการโทรทัศน์ และขึ้นสูงสุดอันดับที่ 1 ในฤดูกาลที่แปด ตอนสุดท้ายออกอากาศวันที่ 6 พฤษภาคม ค.ศ. 2004 มีผู้ชมชาวอเมริกันประมาณ 52.5 ล้านคน ติดหนึ่งในห้าซีรีส์ตอนสุดท้ายที่มีคนชมมากที่สุดในประวัติศาสตร์รายการโทรทัศน์ และเป็นตอนที่มีผู้ชมมากที่สุดในคริสต์ทศวรรษ 2000

*เฟรนส์* ได้รับคำชื่นชมตลอดเวลาออกอากาศ กลายเป็นหนึ่งในรายการโทรทัศน์ที่ได้รับความนิยมที่สุดตลอดกาล ซีรีส์ได้เข้าชิงรางวัลไพรม์ไทม์เอ็มมีอะวอดส์ 62 รางวัล ในปี ค.ศ. 2002 ฤดูกาลที่แปดได้รับรางวัลซีรีส์ตลกโดดเด่น (Outstanding Comedy Series) รายการติดอันดับ 21 ในรายชื่อ 50 รายการโทรทัศน์ยอดเยี่ยมตลอดกาลจัดโดย*ทีวีไกด์* และติดอันดับ 7 ในรายชื่อ 50 รายการโทรทัศน์ยอดเยี่ยมตลอดกาลจัดโดยนิตยสาร*เอ็มไพร์* ในปี ค.ศ. 1997 ตอน "The One with the Prom Video" ติดอันดับ 100 ในรายชื่อ 100 ตอนยอดเยี่ยมตลอดกาลจัดโดย*ทีวีไกด์* ในปี ค.ศ. 2013 *เฟรนส์* ติดอันดับ 24 ในรายชื่อ 101 ซีรีส์โทรทัศน์ยอดเยี่ยมตลอดกาลจัดโดยสมาคมนักเขียนแห่งอเมริกา และติดอันดับ 28 ในรายชื่อ 60 รายการโทรทัศน์ยอดเยี่ยมตลอดกาลจัดโดยทีวีไกด์

บทนำเรื่อง
----------

เรเชล กรีน หนีจากงานสมรสและตามหาเพื่อนสมัยเรียน มอนิกา เกลเลอร์ แม่ครัวที่นครนิวยอร์ก พวกเขากลายเป็นเพื่อนร่วมห้องกัน และเรเชลได้เป็นหนึ่งในคนโสดในหมู่เพื่อนวัยยี่สิบปีกลาง ๆ ได้แก่ โจอี ทริบเบียนี นักแสดงตกอับ แชนด์เลอร์ บิง นักธุรกิจ ฟีบี บุฟเฟย์ หมอนวดและนักดนตรี และรอสส์ เกลเกอร์ พ่อหม้ายนักบรรพชีวินวิทยาและเป็นพี่ชายของมอนิกา เรเชลทำงานเป็นบริกรหญิงที่ร้านกาแฟเซนทรัลเพิร์กในย่านแมนฮัตตันเพื่อหาเงินเลี้ยงชีพ และเพื่อน ๆ มักไปรวมตัวกันที่ร้านกาแฟแห่งนั้น หากไม่อยู่ที่นั้น พวกเขาหกคนมักจะอยู่ที่ห้องพักของมอนิกาและเรเชลที่ย่านเวสต์วิลเลจ หรือห้องพักของโจอีและแชนด์เลอร์ที่อยู่ตรงข้าม

แต่ละตอนจะเล่าเกี่ยวกับการผจญภัยและปัญหาการงานเชิงตลกขบขันและโรแมนติกของผองเพื่อน เช่น โจอีเข้ารับการคัดเลือกนักแสดง และเรเชลมองหางานเกี่ยวกับแฟชัน ตัวละครหกคนคบหาและมีความสัมพันธ์รักใคร่จริงจังหลายครั้ง เช่น มอนิกากับริชาร์ด เบิร์ก และรอสส์กับเอมิลี วอลต์แฮม รอสส์และเรเชลมีความสัมพันธ์แบบรัก ๆ เลิก ๆ ตลอดทั้งเรื่อง รอสส์สมรสกับเอมิลีในช่วงสั้น ๆ เขามีบุตรกับเรเชลหนึ่งคน แชนด์เลอร์และมอนิกาคบกันและสมรสกัน ขณะที่ฟีบีสมรสกับไมก์ ฮันนิแกน ตัวละครบทบาทรองคนอื่น ๆ ได้แก่ บิดามารดาของรอสส์และมอนิกาอาศัยในลองไอส์แลนด์ อดีตภรรยาและบุตรของรอสส์ กุนเทอร์ บาริสตาประจำร้านเซนทรัลเพิร์ก เจนิซ คนรักเก่าของแชนด์เลอร์ และเออร์ซูลา พี่สาวฝาแฝดของฟีบี

ตัวละครหลัก
-----------

* เจนนิเฟอร์ อนิสตัน แสดงเป็น เรเชล กรีน

หญิงสาวผู้คลั่งไคล้แฟชัน และเป็นเพื่อนสนิทของมอนิกา เกลเลอร์ตั้งแต่วัยเด็ก เรเชลย้ายมาอยู่กับมอนิกาในฤดูกาลที่หนึ่งหลังจากเกือบได้สมรสกับแบร์รี ฟาร์เบอร์ เรเชล และรอสส์ เกลเลอร์ ได้เข้าพัวพันและคบหากันแบบรัก ๆ เลิก ๆ ตลอดทั้งเรื่อง เรเชลได้คบกับผู้ชายคนอื่น ๆ อีกหลายคนในเรื่อง เช่น เปาโล เพื่อนบ้านชาวอิตาลี ในฤดูกาลที่หนึ่ง โจชัว เบอร์กิน ลูกค้าจากห้างบลูมมิงเดล ในฤดูกาลที่สี่ แท็ก โจนส์ ผู้ช่วย ในฤดูกาลที่เจ็ด และโจอี ทริบเบียนี ในฤดูกาลที่สิบ เรเชลทำงานที่แรกเป็นบริกรในร้านกาแฟ เซนทรัลเพิร์ก ต่อมาได้เป็นผู้ช่วยพนักงานจัดซื้อที่ร้านบลูมมิงเดลในฤดูกาลที่สาม เป็นพนักงานจัดซื้อที่ราลฟ์ ลอเรนในฤดูกาลที่ห้า เรเชลและรอสส์มีบุตรสาวชื่อ เอ็มมา ในตอน "The One Where Rachel Has a Baby, Part Two" ในท้ายฤดูกาลที่แปด ในตอนสุดท้ายของเรื่อง รอสส์และเรเชลสารภาพรักกัน เรเชลทิ้งงานที่ปารีสเพื่อมาอยู่กับเขา
* คอร์ตนีย์ คอกซ์ แสดงเป็น มอนิกา เกลเลอร์

ผู้หญิงที่คอยดูแลเพื่อน ๆ และเป็นแม่ครัว มีนิสัยนิยมความสมบูรณ์แบบ เจ้ากี้เจ้าการ ชอบแข่งขัน และย้ำคิดย้ำทำ มอนิกาเคยอ้วนตอนเด็ก เธอได้ทำงานเป็นแม่ครัวในร้านอาหารหลายร้านตลอดทั้งเรื่อง มอนิกาคบหาจริงจังครั้งแรกกับริชาร์ด เบิร์ก เพื่อนของครอบครัวที่คบมายาวนาน อายุมากกว่าเธอ 21 ปี ทั้งคู่คบกันระยะหนึ่งจนริชาร์ดแสดงออกว่าเขาไม่ต้องการมีบุตร มอนิกาและแชนด์เลอร์ บิง เริ่มคบหากันหลังจากนอนด้วยกันหนึ่งคืนในลอนดอนในช่วงท้ายฤดูกาลที่สี่ นำไปสู่การสมรสกันในฤดูกาลที่เจ็ด และรับเลี้ยงบุตรบุญธรรมฝาแฝดในช่วงท้ายเรื่อง
* ลิซา คูโดรว์ แสดงเป็น ฟีบี บุฟเฟย์

หมอนวดสาว และนักดนตรีที่ฝึกฝนด้วยตนเอง สมัยเด็ก ฟีบีอาศัยอยู่กับแม่ที่ตอนเหนือของนิวยอร์ก จนเธอฆ่าตัวตาย และฟีบีออกมาเดินข้างถนน เธอเขียนเพลงและร้องเพลงที่แต่งเอง และหิ้วกีตาร์ไปด้วย เธอมีฝาแฝดเหมือนชื่อ เออร์ซูลา ซึ่งมีลักษณะนิสัยเหมือนกัน ฟีบีมีความสัมพันธ์สามครั้งตลอดทั้งเรื่อง ได้แก่ เดวิด นักวิทยาศาสตร์ ในฤดูกาลที่หนึ่ง โดยเธอเลิกกับเขาเมื่อเขาย้ายไปทำงานวิจัยที่มินสค์ แกรี เจ้าหน้าที่ตำรวจที่เธอเป็นคนพบเหรียญตราของเขา ในฤดูกาลที่ห้า และได้คบแบบรัก ๆ เลิก ๆ กับไมก์ ฮันนิแกน ในฤดูกาลที่เก้าและสิบ ในฤดูกาลที่เก้า ฟีบีเลิกกับไมก์เพราะไมก์ไม่อยากแต่งงาน เดวิดกลับจากมินสค์ ทำให้เขาได้มาเจอกันอีกครั้ง เดวิดและไมก์ต่างขอเธอแต่งงาน แต่เธอปฏิเสธเดวิดในที่สุด เพื่อไปแต่งงานกับไมก์ ฟีบีสมรสกับไมก์ในฤดูกาลที่สิบ
* แมตต์ เลอบลังก์ แสดงเป็น โจอี ทริบเบียนี

นักแสดงผู้รักการกินอาหาร มีชื่อเสียงจากบทบาท หมอเดรก รามอเรย์ ในละคร *เดส์ออฟอาวร์ไลฟส์* โจอีมีคนรักสาวที่คบกันสั้น ๆ หลายคน แม้ว่าจะเป็นเสือผู้หญิง แต่โจอีเป็นชายบริสุทธิ์ ชอบดูแลห่วงใบ และมีเจตนาดี โจอีมักใช้วลีติดปากสำหรับจีบสาวว่า "How you doin'?" เพื่อเอาชนะใจสาว ๆ ที่เขาพบ โจอีอาศัยร่วมห้องกับแชนด์เลอร์ เพื่อนสนิท อยู่หลายปี จากนั้นมาอยู่กับเรเชล เขาตกหลุมรักเรเชลในฤดูกาลที่แปด แต่เรเชลบอกกับโจอีว่าเธอไม่ได้รู้สึกเหมือนเขา เธอกับเขาคบกันสั้น ๆ ในฤดูกาลที่สิบ แต่หลังจากทราบว่าไม่ได้ผล สาเหตุจากความเป็นเพื่อน และความสัมพันธ์อันซับซ้อนระหว่างเรเชลกับรอสส์ เขาและเธอจึงกลับมาเป็นเพื่อนกัน
* แมตธิว เพร์รี แสดงเป็น แชนด์เลอร์ บิง

ผู้บริหารด้านการวิเคราะห์สถิติและข้อมูลให้กับบริษัทข้ามชาติ แชนด์เลอร์เกลียดงานของตนเอง แม้ว่าจะมีรายได้ดี เขาพยายามลาออกในฤดูกาลที่หนึ่ง แต่ถูกชักชวนให้ไปทำงานที่ออฟฟิศใหม่ และได้ขึ้นเงินเดือน เขาลาออกได้ในที่สุดในฤดูกาลที่เก้าเนื่องจากถูกย้ายไปที่ทัลซา เขากลายมาเป็นผู้เขียนคำโฆษณาให้กับบริษัทตัวแทนโฆษณาแห่งหนึ่งในฤดูกาลเดียวกัน แชนด์เลอร์มีครอบครัวที่มีประวัติพิลึก แม่ของเขาเป็นนักเขียนนิยายแนวอีโรติก และพ่อเป็นดาราเกย์ผู้แต่งกายข้ามเพศในลาสเวกัส แชนด์เลอร์มีอารมณ์ขันจอมเหน็บแนม และอับโชคในด้านความสัมพันธ์ เขาสมรสกับมอนิกาในฤดูกาลที่เจ็ด และรับเลี้ยงบุตรบุญธรรมฝาแฝดในตอนท้ายเรื่อง ก่อนคบกับมอนิกา เขาได้คบกัยเจนิซ โฮเซนสไตน์ในฤดูกาลที่หนึ่ง และได้เลิกรากับเธออยู่หลายครั้ง
* เดวิด ชวิมเมอร์ แสดงเป็น รอสส์ เกลเลอร์

พี่ชายของมอนิกา เกลเลอร์ เป็นนักบรรพชีวินวิทยาทำงานที่พิพิธภัณฑ์ธรรมชาติวิทยาอเมริกัน ต่อมาเป็นอาจารย์ด้านบรรพชีวินวิทยาที่มหาวิทยาลัยนิวยอร์ก รอสส์ได้คบกับเรเชลแบบรัก ๆ เลิก ๆ ตลอดทั้งเรื่อง เขาเคยสมรสมาสามครั้งกับแครอล วิลลิก สาวเลสเบียนผู้เป็นแม่ของบุตรของเขา เบน เกลเลอร์ เอมิลี วอลแธม หย่าร้างกับเขาหลังจากที่เขาพูดชื่อเรเชลแทนชื่อเธอขณะกล่าวคำสาบานในงานแต่งงาน และเรเชล หลังจากพวกเขาแต่งงานกับตอนเมาที่ลาสเวกัส การหย่าร้างของรอสส์กลายเป็นมุกตลกที่ใช้เล่นซ้ำทั้งเรื่อง ในท้ายฤดูกาลที่แปด หลังจากนอนกับเรเชลคืนหนึ่ง เขาและเรเชลมีบุตรสาวร่วมกันคนหนึ่งคือ เอ็มมา เขาและเธอสารภาพรักกันในช่วงท้ายเรื่อง
* เจมส์ ไมเคิล ไทเลอร์ ปรากฏตัวในบท กันเทอร์ บาริสตาในร้านเซนทรัลเพิร์ก ในทุกฤดูกาล แต่เคยปรากฏชื่อเป็นเพียงนักแสดงรับเชิญ ณ เวลาหนึ่ง กันเทอร์ได้เป็นผู้จัดการร้านกาแฟ มีการเปิดเผยว่า นอกจากภาษาอังกฤษแล้ว กันเทอร์พูดภาษาดัตช์ได้ด้วย

ตามสัญญาเดิม ในฤดูกาลแรก เหล่านักแสดงหลักจะได้ค่าจ้าง 22,500 ดอลลาร์ต่อตอน ในฤดูกาลที่สอง เหล่านักแสดงได้รับค่าจ้างไม่เท่ากัน เริ่มตั้งแต่ 20,000 ดอลลาร์ ถึง 40,000 ดอลลาร์ต่อตอน ก่อนการเจรจาต่อรองเงินเดือนสำหรับฤดูกาลที่สาม เหล่านักแสดงตัดสินใจเจรจารายได้ร่วมกัน แม้ว่าเดิม วอร์เนอร์บราเธอส์ต้องการตกลงเป็นรายบุคคล นักแสดงได้รับเงินเดือนเท่ากับนักแสดงที่ได้น้อยที่สุด หมายความว่าอนิสตันและชวิมเมอร์จะถูกลดเงินเดือนลง เหล่านักแสดงได้ค่าจ้าง 75,000 ดอลลาร์ต่อตอนในฤดูกาลที่สาม 85,000 ดอลลาร์ต่อตอนในฤดูกาลที่สี่ 100,000 ดอลลาร์ต่อตอนในฤดูกาลที่ห้า 125,000 ดอลลาร์ต่อตอนในฤดูกาลที่หก 750,000 ดอลลาร์ต่อตอนในฤดูกาลที่เจ็ดและแปด และ 1 ล้านดอลลาร์ต่อตอนในฤดูกาลที่เก้าและสิบ ทำให้อนิสตัน คอกซ์ และคูโดรว์ เป็นนักแสดงหญิงทางโทรทัศน์ที่ได้รับค่าจ้างมากที่สุดตลอดกาล เหล่านักแสดงยังได้ค่าลิขสิทธิ์จากการออกอากาศเริ่มตั้งแต่ปี ค.ศ. 2000 หลังมีการเจรจาต่อรอง ในขณะนั้น ผลประโยชน์จากรายได้เบื้องหลังของรายการส่วนหนึ่งจะถูกมอบให้กับนักแสดงที่มีสิทธิ์ครอบครองรายการ เช่น เจอร์รี ไซน์เฟลด์ และบิล คอสบี

เดวิด เครน ผู้สร้างซีรีส์ ต้องการให้นักแสดงหกคนมีความโดดเด่นเท่า ๆ กัน และซีรีส์ได้รับการยกย่องว่าเป็น "รายการที่มีคณะนักแสดงหลักที่แท้จริงรายการแรก" เหล่านักแสดงพยายามรักษาความเป็นคณะนักแสดง ไม่ให้ใครโดดเด่นกว่ากัน พวกเขาเข้าชิงรางวัลการแสดงสาขาเดียวกัน เพื่อการเจรจาเงินเดือนร่วมกัน และขอขึ้นหน้าปกนิตยสารด้วยกันในฤดูกาลแรก เหล่านักแสดงกลายเป็นเพื่อนสนิทนอกจอกันจริง ๆ สนิทกันจนทอม เซลิก นักแสดงรับเชิญ ให้สัมภาษณ์ว่าบางครั้งเขารู้สึกโดดเดี่ยวคนเดียว

เหล่านักแสดงยังเป็นเพื่อนที่ดีต่อกันหลังซีรีส์จบ ที่โดดเด่นคือคอกซ์และอนิสตัน โดยอนิสตันได้เป็นแม่ทูนหัวให้ โคโค่ บุตรสาวของคอกซ์ และเดวิด อาเคต ในหนังสือที่ระลึกเพื่ออำลาชื่อ *เฟรนส์ทิลดิเอนส์* นักแสดงแต่ละคนต่างยอมรับว่า เหล่านักแสดงหลักทุกคนได้กลายเป็นครอบครัวของเขาไปแล้ว

ตอน
---

### ฤดูกาลที่ 1

ฤดูกาลแรกแนะนำตัวละครหลักหกคน ได้แก่ เรเชล มอนิกา ฟีบี โจอี แชนด์เลอร์ และรอสส์ เรเชลมาถึงร้านกาแฟเซนทรัลเพิร์กหลังจากหนีพิธีสมรสกับคู่หมั้นชื่อ แบร์รี และย้ายมาอยู่ในห้องชุดกับมอนิกา เพื่อนเก่าจากไฮสกูล รอสส์ เคยตกหลุมรักเรเชลตั้งแต่สมัยเรียนที่ไฮสกูล พยายามจะสารภาพความรู้สึกกับเธออยู่บ่อยครั้ง แต่มีอุปสรรคขวางตลอดเวลา เช่น ความจริงที่ว่าเขากำลังจะมีลูกกับอดีตภรรยา แครอล ที่กลายเป็นเลสเบียน โจอีเป็นนักแสดงที่ดิ้นรนหางานแสดง ขณะที่ฟีบีทำงานเป็นหมอนวดและมีนิสัยแปลก ๆ ซึ่งมีสาเหตุมาจากตอนเธอเป็นเด็ก แม่ของเธอฆ่าตัวตาย แม้กระนั้น เพื่อนในกลุ่มก็รักเธอ แชนด์เลอร์เลิกกับคนรักสาว แจนิซ (แมกกี วีเลอร์) ซึ่งกลับมาปรากฏตัวในฤดูกาลหลัง ๆ แชนด์เลอร์เผลอเผยความในใจของรอสส์ให้เรเชลฟัง ซึ่งเรเชลเองก็รู้สึกเช่นนั้นเหมือนกัน ฤดูกาลจบลงที่เรเชลยืนรอรอสส์กลับมาที่สนามบิน

### ฤดูกาลที่ 2

ฤดูกาลที่สองเริ่มด้วยเรเชลยืนรอรอสส์ที่ประตูขาเข้าเพื่อสารภาพรักเขา แต่เธอพบว่าเขากำลังคบกับจูลี (ลอเรน ทอม) ผู้หญิงที่เขารู้จักจากโรงเรียน ความพยายามของเรเชลสะท้อนให้เห็นความพยายามที่ล้มเหลวของรอสส์ในฤดูกาลแรก แต่ในที่สุดเขาก็ได้เริ่มคบกัน โจอีได้แสดงในละครเรื่อง *Days of Our Lives* แต่ตัวละครถูกตัดออกหลังจากมีปัญหากับนักเขียนบท โดยอ้างว่าเขาเขียนบทของตนเองมากเกินไป แชนด์เลอร์กลับมาคบกับแจนิซ คนรักเก่าจากฤดูกาลแรก มอนิกาเริ่มคบกับริชาร์ด (ทอม เซลเล็ก) เพื่อนของครอบครัวที่เพิ่งหย่า และอายุมากกว่าเธอ 21 ปี ในตอนสุดท้าย พวกเขาเลิกกันเมื่อริชาร์ดไม่ต้องการมีลูก

### ฤดูกาลที่ 3

ฤดูกาลที่สามมีเนื้อหาต่อเนื่องมากขึ้นอย่างมีนัยสำคัญ เรเชลเริ่มทำงานที่บลูมมิงเดล ห้างสรรพสินค้าขนาดใหญ่แห่งหนึ่ง และรอสส์หึงเรเชลกับเพื่อนร่วมงานของเธอที่ชื่อ มาร์ก เรเชลตัดสินใจพักความสัมพันธ์ ทำให้รอสส์เสียใจและเมาจนนอนกับคนอื่น ทำให้เรเชลบอกเลิกเขา ขณะเดียวกัน แชนด์เลอร์ต้องรับมือกับการเลิกราของรอสส์และเรเชลเพราะมันทำให้เขานึกถึงเมื่อครั้งพ่อแม่หย่าร้างกัน หลังจากฟีบีเชื่อว่าเธอไม่มีญาติอีกนอกจากเออร์ซูลา (ลิซา คูโดรว์) ฝาแฝดของเธอ ฟีบีได้รู้จักกับน้องชายต่างแม่ (โจวานนี รีบีซี) และแม่ผู้ให้กำเนิด (เทรี การ์) โจอีสานสัมพันธ์กับเพื่อนนักแสดง เคต (ดีนา เมเยอร์) และมอนิกาเริ่มคบหากับเศรษฐี พีต เบ็กเกอร์ (จอน แฟวโร) แต่ความสัมพันธ์จบลงหลังเกิดเหตุไม่ลงรอยกัน

### ฤดูกาลที่ 4

ในตอนแรกของฤดูกาลที่สี่ รอสส์และเรเชลคืนดีกันเป็นเวลาสั้น ๆ หลังจากรอสส์แกล้งว่าอ่านจดหมายฉบับยาวที่เรเชลเขียนไว้ให้เขาอ่าน แต่ยืนกรานว่าจะขอพักความสัมพันธ์ พวกเขาจึงเลิกกันอีกครั้ง โจอีคบกับแคที (แพจิต บรูว์สเตอร์) หญิงสาวที่แชนด์เลอร์ตกหลุมรัก หลังจากนั้นแคทีกับแชนด์เลอร์จูบกัน ทำให้เกิดปัญหาระหว่างแชนด์เลอร์กับโจอี โจอีให้อภัยแชนด์เลอร์หลังจากทำโทษแชนด์เลอร์โดยการให้อยู่ในกล่องหนึ่งวัน ฟีบีกลายเป็นแม่อุ้มบุญให้น้องชายและภรรยาชื่อ อลิซ (เดบรา โจ รัปป์) มอนิกาและเรเชลถูกบังคับให้สลับห้องชุดกับโจอีและแชนด์เลอร์หลังจากแพ้พนันเกมตอบคำถาม แต่สลับกลับมาได้หลังจากให้สินบนด้วยตั๋วชมการแข่งขันบาสเกตบอลของสโมสรนิกส์ และมอนิกากับเรเชลจูบกันนานหนึ่งนาที (ไม่แสดงให้เห็น) รอสส์เริ่มคบกับหญิงสาวชาวอังกฤษคนหนึ่งชื่อเอมิลี (เฮเลน แบกเซนเดล) ตอนสุดท้ายเสนองานแต่งงานของพวกเขาที่ลอนดอน แชนด์เลอร์และมอนิกานอนด้วยกัน และเรเชลตัดสินใจตามไปร่วมงานแต่งงานของรอสส์ ขณะกล่าวคำปฏิญาณที่แท่นบูชา รอสส์พูดชื่อผิด (ชื่อเรเชล) สร้างความตกใจให้เจ้าสาวและแขกร่วมงาน

### ฤดูกาลที่ 5

ฤดูกาลที่ห้านำเสนอมอนิกาและแชนด์เลอร์พยายามปกปิดความสัมพันธ์จากเพื่อน ๆ ฟีบีคลอดบุตรฝาแฝดสามในตอนที่ 100 ของรายการ เธอให้กำเนิดบุตรชายชื่อแฟรงก์ จูเนียร์ จูเนียร์ และบุตรสาวสองคนชื่อ เลสลี และแชนด์เลอร์ (เดิมพวกเขาคิดว่าจะมีบุตรชายสองคน และบุตรสาวหนึ่งคน แต่ตัดสินใจใช้ชื่อแชนด์เลอร์ แม้ว่าจะเป็นบุตรสาว) เอมิลีกล่าวว่าเธอจะสมรสกับรอสส์หากรอสส์เลิกติดต่อกับเรเชล รอสส์ตกลง แต่ในระหว่างอาหารมื้อเย็นร่วมกันหกคน เอมิลีโทรศัพท์หารอสส์และพบว่าเรเชลอยู่ด้วย ทำให้เธอไม่เชื่อใจเขา และล้มเลิกงานสมรส ฟีบีเริ่มคบกับตำรวจชื่อแกรี (ไมเคิล แรพาพอร์ต) หลังเธอพบตราของเขาและนำมาเป็นของตนเอง มอนิกาและแชนด์เลอร์เปิดเผยความสัมพันธ์ สร้างความประหลาดใจและความสุขให้เพื่อน ๆ พวกเขาตัดสินใจสมรสกันระหว่างเดินทางไปลาสเวกัส แต่เปลี่ยนแผนหลังพบว่ารอสส์และเรเชลต่างคนต่างเมาเดินออกมาจากโบสถ์สมรส

### ฤดูกาลที่ 6

ในฤดูกาลที่หก การสมรสของรอสส์และเรเชลเป็นความผิดพลาดที่เกิดจากความเมา รอสส์และเรเชลพยายามทำให้เป็นโมฆะเพราะรอสส์ไม่ต้องการหย่าเป็นครั้งที่สาม อย่างไรก็ตาม เขาทำไม่ได้ และพยายามเก็บเรื่องการสมรสเป็นความลับ แม้กระนั้น พวกเขาหย่าร้างกันในที่สุด มอนิกาและแชนด์เลอร์ย้ายเข้ามาอยู่ด้วยกัน ทำให้เรเชลต้องย้ายไปอยู่กับฟีบี โจอีได้แสดงในซีรีส์โทรทัศน์เรื่อง*Mac and C.H.E.E.S.E.* ร่วมกับหุ่นยนต์ รอสส์ได้งานเป็นอาจารย์ที่มหาวิทยาลัยนิวยอร์ก และเริ่มคบหากับนักศึกษาชื่อ เอลิซาเบธ (อเล็กซานดรา โฮลเดน) ความสัมพันธ์จบลงด้วยเหตุความแตกต่างทางวุฒิภาวะ ห้องพักของฟีบีและเรเชลไฟไหม้ เรเชลย้ายมาอยู่กับโจอี และฟีบีย้ายมาอยู่กับแชนด์เลอร์และมอนิกา แชนด์เลอร์ขอมอนิกาแต่งงาน มอนิกาตอบตกลง แม้ว่าคนรักเก่า ริชาร์ด กลับมาสารภาพรักกับเธอ

### ฤดูกาลที่ 7

ฤดูกาลที่เจ็ดติดตามเรื่องราวของมอนิกาและแชนด์เลอร์ที่เริ่มวางแผนงานแต่งและประสบปัญหาด้านการเงิน แต่ได้รับความช่วยเหลือจากเงินทุนลับของแชนด์เลอร์ ละครโทรทัศน์เรื่อง *Mac and C.H.E.E.S.E.*ของโจอีถูกยกเลิกการผลิต แต่เขาได้กลับไปแสดงในละครเรื่อง*Days of Our Lives* ขณะเดียวกัน รอสส์สวมชุดอาร์มาดิลโลเพื่อหวังจะแนะนำให้เบนรู้จักเทศกาลฮานุกกะห์ ห้องชุดของฟีบีบูรณะจนเสร็จ แต่เหลือห้องนอนขนาดใหญ่เพียงห้องเดียว จากเดิมมีสองห้อง เรเชลจึงตัดสินใจอยู่กับโจอี ฤดูกาลจบลงก่อนเหตุการณ์งานแต่งของมอนิกาและแชนด์เลอร์ ฟีบีและเรเชลเจอผลตรวจครรภ์เป็นบวกในห้องน้ำในห้องชุดของมอนิกาและแชนด์เลอร์

### ฤดูกาลที่ 8

ฤดูกาลที่แปดเปิดเผยในงานสมรสของมอนิกาและแชนด์เลอร์ว่า ผลตรวจครรภ์เป็นบวกที่พบในห้องน้ำในห้องชุดของมอนิกาและแชนด์เลอร์แท้จริงแล้วเป็นของเรเชล เรเชลลองตรวจครรภ์อีกครั้ง ทีแรกฟีบีอ้างว่าไม่ตั้งครรภ์ เพื่อให้เรเชลแสดงความรู้สึกเมื่อตระหนักว่าตนเองตั้งครรภ์จริง เรเชลรู้สึกเศร้าเมื่อเธอคิดว่าเธอไม่ได้ตั้งครรภ์ ฟีบีจึงบอกความจริงกับเธอ จากนั้นเธอสองคนและมอนิกาแสดงความยินดีให้กันในห้องน้ำนั้น ฤดูกาลนี้เกียวพับกับการตั้งครรภ์ของเรเชล ต่อมามีการเปิดเผยว่ารอสส์เป็นพ่อของเด็กหลังมีการสืบสาวถึงเสื้อคลุมสีแดง เรเชลและรอสส์ตัดสินใจมีลูกร่วมกันแต่ไม่สานต่อความสัมพันธ์ โจอีตกหลุมรักเรเชล แต่เธอปฏิเสธ ในตอนสุดท้าย เรเชลคลอดลูกให้ชื่อว่า เอมมา ณ โรงพยาบาล แม่ของรอสส์ให้แหวนหมั้นแก่รอสส์เพราะเธอต้องการให้เขาสมรสกับเรเชล รอสส์ไม่ได้ตั้งใจจะขอเรเชลแต่งงาน เขาจึงเก็บแหวนไว้ในกระเป๋าเสื้อ ขณะเดียวกัน ในห้องหลังคลอดบุตร โจอีมองหากระดาษชำระให้เรเชลที่กำลังอารมณ์เสีย เขาหยิบเสื้อของรแสส์ แหวนหมั้นตกลงบนพื้น เขาคุกเข่าเก็บแหวนขึ้นมาและหันไปทางเรเชลโดยที่ยังยืนเข่าและถือแหวนอยู่ เรเชลตอบตกลงเพราะเธอคิดว่าเขาขอเธอแต่งงาน

### ฤดูกาลที่ 9

ฤดูกาลที่เก้าเริ่มต้นด้วยรอสส์และเรเชลเป็นเพื่อนร่วมห้องกันอาศัยอยู่กับลูกสาวชื่อ เอ็มมา มอนิกาและแชนด์เลอร์พยายามมีลูกด้วยตนเองแต่พบว่าร่างกายของพวกเขาไม่อาจมีลูกได้ ฟีบีเริ่มคบหากับไมก์ ฮันนิแกน (พอล รัดด์) และเลือกที่จะอยู่กับเขาแทนคนรักเก่าชื่อ เดวิด (แฮงก์ อะเซเรีย) เรเชลและเอ็มมาย้ายมาอยู่กับโจอีในกลางฤดูกาล และเรเชลเริ่มแอบรักโจอี ขณะที่ "เพื่อน ๆ" ที่เหลือพยายามอย่างหนักเพื่อให้รอสส์กลับมาคืนดีกับเรเชล กลุ่มเพื่อนเดินทางเที่ยวที่ประเทศบาร์เบโดสตอนท้ายฤดูกาลเพื่อฟังรอสส์บรรยายในการประชุมเกี่ยวกับบรรพชีวินวิทยา โจอีและคนรักชื่อ ชาร์ลี (ไอชา ไทเลอร์) เลิกรากัน เธอเริ่มคบหากับรอสส์ จากนั้นโจอีเห็นรอสส์จูบกับชาร์ลี โจอีจึงไปที่ห้องของเรเชลในโรงแรม และจบฤดูกาลในฉากที่เขาสองคนจูบกัน

### ฤดูกาลที่ 10

ฤดูกาลที่สิบขมวดเรื่องราวสู่จุดจบ ชาร์ลีเลิกรากับรอสส์และกลับไปคืนดีกับคนรักเก่า โจอีและเรเชลพยายามปลอบความรู้สึกของรอสส์เกี่ยวกับความสัมพันธ์ของเขาสองคน และตัดสินใจว่ากลับมาเป็นเพื่อนกันนั้นดีที่สุดแล้ว ฟีบีและไมก์แต่งงานกันที่ด้านนอกร้านกาแฟเซนทรัลเพิร์กช่วงกลางฤดูกาล มอนิกาและแชนด์เลอร์สมัครรับบุตรบุญธรรมและได้รับเลือกโดยเอริกา (แอนนา ฟาริส) ในช่วงท้ายซีรีส์ เอริกาคลอดฝาแฝด สร้างความประหลาดใจให้มอนิกาและแชนด์เลอร์ มอนิกาและแชนด์เลอร์เตรียมย้ายไปอยู่ที่ชานเมือง โจอีวิตกเกี่ยวกับความเปลี่ยนแปลงในชีวิต เรเชลถูกไล่ออกจากงานและรับงานใหม่ที่ปารีส รอสส์พยายามดึงตัวเธอกลับมาทำที่เดิมโดยนัดพบหัวหน้าของเธออย่างลับ ๆ แต่ยอมรับความจริงหลังทราบว่างานที่ปารีสคืองานในฝันของเรเชล เรเชลบอกลาเพื่อนทุกคนยกเว้นรอสส์ รอสส์ที่รู้สึกเจ็บและโกรธไปพบกับเรเชล และได้นอนด้วยกัน เรเชลออกเดินทาง รอสส์ตระหนักแล้วว่าเขารักเรเชล ตามเธอไปที่สนามบิน เมื่อเขาไปถึง เรเชลตระหนักว่าเธอก็รักเขาเช่นกัน และยกเลิกเที่ยวบินที่ไปปารีส ซีรีส์จบลงโดยเพื่อน ๆ ทุกคน รวมถึงลูก ๆ ของมอนิกาและแชนด์เลอร์ เดินออกจากอพาร์ตเมนต์ด้วยกันเพื่อไปดื่มกาแฟ แชนด์เลอร์ทิ้งมุกตลกสุดท้ายไว้ ละครจบลงด้วยฉากกุญแจอพาร์ตเมนต์หลายดอกบนเคาน์เตอร์ และฉากประตูอพาร์ตเมนต์สีม่วง

อ้างอิง
-------

1. ↑  "'Friends' Was Originally Called 'Six of One'". Abcnews.go.com. April 5, 2012. สืบค้นเมื่อ August 3, 2016.
2. ↑  Matt Lauer (May 5, 2004). "'Friends' Creators Share Show's Beginnings". NBSnews.com. สืบค้นเมื่อ May 5, 2004.
3. ↑  Zach Seemayer (March 31, 2014). "The 10 Most-Watched TV Series Finales Ever!". สืบค้นเมื่อ May 23, 2015.
4. ↑  Stacy Conradt (February 28, 2015). "The 10 Most-Watched Series Finales Ever". สืบค้นเมื่อ May 24, 2015.
5. ↑  Natalie Kalin (April 29, 2015). "Top 10 Most Watched TV Finales Ever". HuffingtonPost.com. สืบค้นเมื่อ May 24, 2015.
6. ↑  "'Friends' Finale Is Decade's Most-Watched TV Show". *Chicago Tribune*. December 4, 2009. สืบค้นเมื่อ August 18, 2010.
7. ↑  "The Most Watched TV Episode of the Decade Was...The Series Finale of 'Friends'". *Daily News*. New York. คลังข้อมูลเก่าเก็บจากแหล่งเดิมเมื่อ 2009-12-07. สืบค้นเมื่อ December 22, 2009.
8. ↑  "The 100 Best Tv Shows Of All-Time". *Time*. September 6, 2007. คลังข้อมูลเก่าเก็บจากแหล่งเดิมเมื่อ 2009-02-26. สืบค้นเมื่อ 2017-05-03.
9. ↑  "TV Guide Names Top 50 Shows". *CBS News*. April 26, 2002.
10. ↑  "Empire Magazine's 50 Greatest TV Shows of All Time list". Listal.com. December 23, 2008. คลังข้อมูลเก่าเก็บจากแหล่งเดิมเมื่อ 2011-07-13. สืบค้นเมื่อ April 2, 2011.
11. ↑  "The 50 Greatest TV Shows of All Time". empireonline.com. December 23, 2008. สืบค้นเมื่อ April 2, 2011.
12. ↑  "Special Collector's Issue: 100 Greatest Episodes of All Time". *TV Guide* (June 28 – July 4). 1997.
13. ↑  "101 Best Written TV Series List". คลังข้อมูลเก่าเก็บจากแหล่งเดิมเมื่อ 2014-01-10. สืบค้นเมื่อ 2017-05-03.
14. ↑  Fretts, Bruce; Roush, Matt. "The Greatest Shows on Earth". *TV Guide Magazine*. **61** (3194–3195): 16–19.
15. ↑  Lomartire, Paul (September 4, 1994). "Fall TV '94". *The Palm Beach Post*. สืบค้นเมื่อ February 14, 2009.
16. ↑  Bianco, Robert (March 3, 2004). "*Friends* played great game of poker". *USA Today*. สืบค้นเมื่อ February 20, 2009.
17. ↑  Booth, Jenny (May 21, 2006). "Sarey Carey: Does pride in housework make me bad as well as mad?". *The Sunday Times*. London. เก็บจากแหล่งเดิมเมื่อ June 29, 2011. สืบค้นเมื่อ February 20, 2009.
18. ↑  Jicha, Tom (May 2, 2004). "They leave as they began: With a buzz". *The Baltimore Sun*. p. 1. เก็บจากแหล่งเดิมเมื่อ June 4, 2011. สืบค้นเมื่อ December 23, 2008.
19. ↑  Andreeva, Nellie (September 20, 2004). "Kudrow has *Comeback*; Cox, HBO talk". *The Hollywood Reporter*. AllBusiness.com. คลังข้อมูลเก่าเก็บจากแหล่งเดิมเมื่อ 2022-07-14. สืบค้นเมื่อ February 20, 2009.
20. ↑  "Matt LeBlanc – Friends Interview". NBC. เก็บจากแหล่งเดิมเมื่อ May 11, 2016.
21. ↑  McLellan, Dennis (February 12, 2008). "*Married .. With Children* Co-Creator Dies". *The Baltimore Sun*. เก็บจากแหล่งเดิมเมื่อ June 4, 2011. สืบค้นเมื่อ December 23, 2008.
22. ↑  "*Friends* Star Finally has Chance to Enjoy Success". *Los Angeles Times*. March 26, 1995. สืบค้นเมื่อ February 20, 2009.
23. 1 2  Lowry, Brian (August 12, 1996). "*Friends* cast returning amid contract dispute". *Los Angeles Times*. Los Angeles. ISSN 0458-3035. OCLC 3638237. คลังข้อมูลเก่าเก็บจากแหล่งเดิมเมื่อ 2009-07-20. สืบค้นเมื่อ March 8, 2009.
24. ↑  Carter, Bill (July 16, 1996). "*Friends* Cast Bands Together To Demand a Salary Increase". *The New York Times*. ISSN 0362-4331. OCLC 1645522. สืบค้นเมื่อ March 7, 2018.
25. ↑  Rice, Lynette (April 21, 2000). "Friendly Fire". *Entertainment Weekly*. p. 1. เก็บจากแหล่งเดิมเมื่อ July 19, 2009. สืบค้นเมื่อ March 8, 2009.
26. ↑  *Guinness World Records 2005* (Special 50th anniversary ed.). New York City: Guinness World Records Ltd. 2004. p. 288. ISBN 978-1892051226. OCLC 56213857.
27. ↑  Saah, Nadia (January 21, 2004). "*Friends* til the end". *USA Today*. ISSN 0734-7456. สืบค้นเมื่อ December 19, 2008.
28. ↑  Rice, Lynette (April 21, 2000). "Friendly Fire". *Entertainment Weekly*. p. 2. ISSN 1049-0434. OCLC 21114137. เก็บจากแหล่งเดิมเมื่อ July 20, 2009. สืบค้นเมื่อ March 7, 2018.
29. ↑  Carter, Bill (February 12, 2002). "'Friends' Deal Will Pay Each Of Its 6 Stars $22 Million". *The New York Times*. เก็บจากแหล่งเดิมเมื่อ March 8, 2013. สืบค้นเมื่อ March 28, 2012.
30. ↑  Jicha, Tom (May 2, 2004). "They leave as they began: With a buzz". *The Baltimore Sun*. p. 2. เก็บจากแหล่งเดิมเมื่อ June 4, 2011. สืบค้นเมื่อ December 23, 2008.
31. 1 2  McCarroll, Christina (May 6, 2004). "A *family* sitcom for Gen X - *Friends* cast a new TV mold". *The Christian Science Monitor*. เก็บจากแหล่งเดิมเมื่อ January 31, 2009. สืบค้นเมื่อ December 19, 2008.
32. ↑  Bianco, Robert (January 1, 2005). "The Emmy Awards: Robert Bianco". *USA Today*. สืบค้นเมื่อ December 19, 2008.
33. ↑  Zaslow, Jeffrey (October 8, 2000). "Balancing friends and family". USA Weekend. คลังข้อมูลเก่าเก็บจากแหล่งเดิมเมื่อ May 26, 2012. สืบค้นเมื่อ December 19, 2008.
34. ↑  Power, Ed (May 6, 2004). "Why we will miss our absent *Friends*". *Irish Independent*. สืบค้นเมื่อ December 19, 2008.
35. ↑  "People: DeGeneres tries to calm the howling pack". *The Denver Post*. October 18, 2007. คลังข้อมูลเก่าเก็บจากแหล่งเดิมเมื่อ July 19, 2009. สืบค้นเมื่อ December 19, 2008.
36. ↑  Wild, David (2004). *Friends 'Til the End: The Official Celebration of All Ten Years* (Authorized collector's ed.). New York City: Time Warner. ISBN 978-1932273199. OCLC 55124193.
37. ↑  Wild, David (2004). *Friends 'Til the End: The Official Celebration of All Ten Years*. Time Warner. ISBN 1-932273-19-0.